proxectonos/corpus_dominio_legal_administrativo_tmp huggingface dataset:
RESOLUCIÓN do 9 de decembro de 2022, da Dirección Xeral de Formación para o Emprego e Orientación, pola que se procede á publicación das subvencións concedidas en virtude da Orde do 6 de maio de 2022 pola que se establecen as bases reguladoras para o período 2022-2024 e se procede á primeira convocatoria das subvencións para o financiamento das accións formativas con compromiso de contratación en unidades formativas das empresas, para o exercicio 2022-2023 (código de procedemento TR301P).
Consellería de Promoción do Emprego e Igualdade — III. Outras disposicións — 23/12/2022

A Lei 9/2007, do 13 de xuño, de subvencións de Galicia (DOG núm. 121, do 25 de xuño), dispón no seu artigo 15.1, relativo á publicidade das subvencións concedidas, que os órganos administrativos concedentes publicarán no Diario Oficial de Galicia as subvencións concedidas con expresión da convocatoria, o programa e o crédito orzamentario a que se imputen, o beneficiario, a contía concedida e a finalidade ou finalidades da subvención.
A Orde do 6 de maio de 2022 (DOG núm. 95, do 18 de maio), en diante orde de bases, estableceu as bases reguladoras para o período 2022-2024 e procedeu á primeira convocatoria das subvencións para o financiamento das accións formativas con compromiso de contratación en unidades formativas das empresas, para o exercicio 2022-2023 (procedemento TR301P).
Posteriormente, a Orde do 9 de xuño de 2022 (DOG núm. 116, do 17 de xuño), modificou parcialmente o artigo 5 da orde de bases, relativo ao compromiso de contratación.
A Orde do 6 de maio de 2022 ten por obxecto establecer as bases reguladoras e as condicións polas que se rexerán, no ámbito da Comunidade Autónoma de Galicia, as convocatorias públicas de subvencións das accións formativas para o emprego en unidades formativas das empresas con compromiso de contratación.
Poderán ser entidades beneficiarias as empresas, calquera que sexa a forma xurídica que adopten, e as agrupacións temporais de empresas que presenten solicitude conxunta, mediante un convenio que acredite a correspondente agrupación.
Destinouse á primeira convocatoria un crédito por importe total de catorce millóns de euros (14.000.000 €), distribuído en dúas anualidades, que se imputarán con cargo á aplicación orzamentaria 11.05.323A.471.0, ou a aquelas que a substitúan de conformidade coa normativa orzamentaria aplicable, e con código de proxecto 2013 00545.
A relación de subvencións concedidas e as empresas beneficiarias, ordenadas por código de expediente, publícase como anexo desta resolución.
Santiago de Compostela, 9 de decembro de 2022
ORDE do 21 de decembro de 2022 pola que se fai pública a ampliación da dotación orzamentaria para a concesión das axudas establecidas na Orde do 12 de xullo de 2022 pola que se establecen as bases que regulan as axudas e subvencións para o fomento do emprego a través dos programas de cooperación no ámbito de colaboración coas entidades sen ánimo de lucro, e se procede á súa convocatoria para o ano 2022 (código de procedemento TR352A).
Consellería de Promoción do Emprego e Igualdade — III. Outras disposicións — 23/12/2022

A Orde da Consellería de Promoción do Emprego e Igualdade do 12 de xullo de 2022 pola que se establecen as bases que regulan as axudas e subvencións para o fomento do emprego a través dos programas de cooperación no ámbito de colaboración coas entidades sen ánimo de lucro, e se procede á súa convocatoria para o ano 2022 (Diario Oficial de Galicia núm. 139, do 21 de xullo) establece no seu artigo 2 o crédito orzamentario que financia as subvencións reguladas nesta orde para o ano 2022.
Así mesmo, establece no seu artigo 2.3 que os créditos poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Emprego e Asuntos Laborais, nos supostos e nas condicións previstas nos artigos 30 e 31 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
En consecuencia, existindo crédito na mesma aplicación 11.04.322C.481.7 (código de proxecto 2015 00489) para os mesmos fins, cómpre ampliar o importe dos créditos destinados ás axudas deste programa que poderán ser concedidas ao abeiro da orde que se cita nesta disposición, coa finalidade de facer chegar estas ao maior número de entidades beneficiarias posible.
Por todo o exposto e no uso das facultades que me foron conferidas,
Artigo 1
Amplíase o importe total das axudas establecidas na Orde da Consellería de Promoción do Emprego e Igualdade do 12 de xullo de 2022 pola que se establecen as bases que regulan as axudas e subvencións para o fomento do emprego a través dos programas de cooperación no ámbito de colaboración coas entidades sen ánimo de lucro, e se procede á súa convocatoria para o ano 2022 (Diario Oficial de Galicia núm. 139, do 21 de xullo), na seguinte contía e aplicación orzamentaria que figura dotada nos orzamentos xerais da Comunidade Autónoma de Galicia para o ano 2022:
Fomento do emprego a través dos programas de cooperación 11.04.322C.481.7, no código de proxecto 2015 00489, na contía de 3.208.558,42 € con fondos finalistas do Estado.
Artigo 2
Estas modificacións non afectan ao prazo establecido na referida orde para a presentación de solicitudes.
Disposición derradeira única
Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 21 de decembro de 2022
RESOLUCIÓN do 21 de decembro de 2022, da Secretaría Xeral da Emigración, pola que se amplía a dotación orzamentaria da Resolución do 15 de marzo de 2022 pola que se aproban as bases reguladoras para a concesión das axudas extraordinarias a persoas emigrantes galegas retornadas e se procede á súa convocatoria para o ano 2022 (código de procedemento PR905A).
Presidencia da Xunta de Galicia — III. Outras disposicións — 23/12/2022

O 29 de marzo de 2022 publicouse no
Diario Oficial de Galicia
a Resolución do 15 de marzo de 2022 pola que se aproban as bases reguladoras para a concesión das axudas extraordinarias a persoas emigrantes galegas retornadas, en réxime de concorrencia non competitiva, e se procede á súa convocatoria para o ano 2022 (código de procedemento PR905A).
O financiamento destas axudas, recollido no artigo 2 da resolución de convocatoria, efectúase con cargo á aplicación orzamentaria 04.30.312C.480.2 dos orzamentos xerais da Comunidade Autónoma de Galicia para o ano 2022, inicialmente por un importe dun millón seiscentos noventa mil euros (1.690.000,00 €). O dito artigo 2 sinala que este importe poderá ser ampliado nos casos establecidos no artigo 31.2 da Lei 9/2007, do 13 de xuño, de subvencións de Galicia, e no artigo 30.2 do Decreto 11/2009, do 8 de xaneiro, polo que se aproba o seu regulamento, en función das maiores dispoñibilidades orzamentarias que se poidan producir na devandita aplicación.
Tendo en conta que esta dotación orzamentaria resulta insuficiente debido ao gran volume de solicitudes recibidas, considérase necesario realizar unha ampliación do importe establecido inicialmente.
En virtude do exposto, no exercicio das competencias atribuídas no Decreto 108/2022, do 16 de xuño, e de conformidade co disposto na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o Regulamento da referida Lei 9/2007; nos preceptos básicos da Lei 38/2003, do 17 de novembro, xeral de subvencións; na Lei 1/2016, do 18 de xaneiro, de transparencia e bo goberno; na Lei 39/2015, do 1 de outubro, do procedemento administrativo común das administracións públicas; na Lei 4/2019, do 17 de xullo, de administración dixital de Galicia, e demais normativa de aplicación,
Artigo único.
Ampliación da dotación orzamentaria
1. Ampliar a dotación orzamentaria prevista na Resolución do 15 de marzo de 2022 pola que se aproban as bases reguladoras para a concesión das axudas extraordinarias a persoas emigrantes galegas retornadas e se procede á súa convocatoria para o ano 2022, na contía de seiscentos oitenta e oito mil euros (688.000,00 €), con cargo á aplicación orzamentaria 04.30.312C.480.2.
2. Esta ampliación orzamentaria non afecta o prazo de presentación de solicitudes establecido na resolución de convocatoria nin o resto do seu articulado.
Disposición derradeira única.
Entrada en vigor
Esta resolución entrará en vigor o mesmo día da súa publicación no
Diario Oficial de Galicia
.
Santiago de Compostela, 21 de decembro de 2022
RESOLUCIÓN do 2 de decembro de 2022 de nomeamento dun membro do Comité de Ética da Investigación con medicamentos de Galicia (CEIm-G).
Consellería de Sanidade — II. Autoridades e persoal — 20/12/2022

A presidenta d
o Comité de Ética da Investigación con medicamentos de Galicia (CEIm-G) enviou o día 28.10.2022 un escrito á Xerencia do Servizo Galego de Saúde en que comunica a proposta dun novo membro do referido comité.
Antecedentes:
Mediante a Resolución do 17 de decembro de 2021, que se publicou no
Diario Oficial de Galicia
do 31.12.2021, concedeuse a renovación da acreditación do CEIm-G e nomeáronse como membros as persoas que se relacionaban no seu anexo.
Consideracións legais e técnicas:
1. O Decreto 63/2013, do 11 de abril, regula os comités de ética de investigación clínica de Galicia. No relativo á súa composición, o artigo 5.4 sinala que as persoas membro deste comité serán designados/as e nomeados/as pola persoa titular da consellería competente en materia de sanidade, por proposta da Secretaría Xeral Técnica, garantindo en todo caso a representación equilibrada entre homes e mulleres.
O punto 7 do artigo 5 dispón que o nomeamento se efectuará por un período coincidente co de vixencia da acreditación do comité, aínda que poderá revogarse, ben por solicitude de baixa da persoa interesada, ben por se teren modificado as circunstancias que motivaron a súa designación, de modo que supoña a perda dos requisitos para integrar o comité, ou ben por incumprimento notorio das súas funcións, por criterio do comité, e logo de audiencia do/da interesado/a.
Sobre a composición numérica, en concreto, o punto 1 do mesmo artigo sinala que estará formado por un mínimo de nove e un máximo de vinte e cinco membros, de maneira que se asegure a independencia, a competencia e a experiencia na toma de decisións e no cumprimento das súas funcións.
Na actualidade, o comité axústase na súa composición aos citados topes numéricos.
2. O Decreto 137/2019, do 10 de outubro, polo que se establece a estrutura orgánica do Servizo Galego de Saúde, dispón no artigo 5.7 que se adscribe á Xerencia do Servizo Galego de Saúde, ao Comité Autonómico de Ética da Investigación de Galicia ou ao órgano que o substitúa.
Logo de ver o que se expuxo e de acordo coa proposta que efectuou a xerente do Servizo Galego de Saúde,
O nomeamento de Rafael Carlos Vidal Pérez, titulado en medicina, como membro do Comité de Ética da Investigación con medicamentos de Galicia (CEIm-G).
Santiago de Compostela, 2 de decembro de 2022
RESOLUCIÓN do 22 de decembro de 2022 pola que se dá publicidade á Resolución do 21 de decembro de 2022 pola que se encomenda ao Consorcio Galego de Servizos de Igualdade e Benestar a execución dun servizo de transporte aos centros públicos destinados a persoas maiores.
Consellería de Política Social e Xuventude — III. Outras disposicións — 28/12/2022

Mediante a Resolución do 21 de decembro de 2022 encoméndase ao Consorcio Galego de Servizos de Igualdade e Benestar a execución dun servizo de transporte aos centros públicos competencia da Dirección Xeral de Maiores e Atención Sociosanitaria da Consellería de Política Social e Xuventude.
Coa finalidade de dar cumprimento ao disposto no artigo 9.3 da Lei 16/2010, do 17 de decembro, de organización e funcionamento da Administración xeral do sector público autonómico de Galicia, publícase no
Diario Oficial de Galicia
o contido mínimo da dita resolución:
– Actividade. Servizo consistente no traslado das persoas usuarias do Centro de día de Alzhéimer de Volta do Castro en Santiago de Compostela, do Centro de día As Gándaras de Lugo e do Centro de día de Burela en Lugo, para o desenvolvemento das actividades propias dos centros.
O servizo consistente na modalidade de carácter regular (dez desprazamentos por semana ida e volta, de luns a venres, que supoñen un total de 248 desprazamentos anuais) das persoas usuarias do Centro de día de Alzhéimer de Volta do Castro en Santiago de Compostela, do Centro de día As Gándaras de Lugo e do Centro de día de Burela en Lugo, aboarase en función do prezo por vehículo/día.
– Natureza e alcance da xestión encomendada. Esta encomenda ao Consorcio Galego de Servizos da Igualdade e Benestar ten natureza intersubxectiva. Consonte o previsto polos artigos 47 e 95 da Lei 16/2010, do 17 de decembro, de organización e funcionamento da Administración xeral e do sector público autonómico, e para os efectos previstos nos artigos 6.3 e 32 da Lei 9/2017, do 8 de novembro, de contratos do sector público pola que se traspoñen ao ordenamento xurídico español as Directivas do Parlamento Europeo e do Consello 2014/23/UE e 2014/24/UE, do 26 de febreiro de 2014, o Consorcio Galego de Servizos de Igualdade e Benestar ten a consideración de medio propio e servizo técnico da Consellería de Política Social e Xuventude.
– Prazo de vixencia. A encomenda comeza o 1 de xaneiro de 2023 e rematará o 31 de decembro de 2023; pode ser prorrogada por períodos anuais.
– Finalización anticipada. Esta encomenda resolverase anticipadamente nos seguintes casos:
• Cumprimento do seu obxecto antes da data establecida para a súa finalización.
• Imposibilidade de realización das actividades encomendadas.
• Incumprimento dalgunha das obrigas ou actividades encomendadas ou dos prazos previstos.
• Revogación por resolución motivada do órgano encomendante.
• As demais previstas na lexislación vixente.
Santiago de Compostela, 22 de decembro de 2022
RESOLUCIÓN do 21 de decembro de 2022 pola que se dá publicidade á Resolución do 20 de decembro de 2022 pola que se encomenda ao Consorcio Galego de Servizos de Igualdade e Benestar a execución dun servizo de transporte aos centros públicos destinados a persoas con discapacidade.
Consellería de Política Social e Xuventude — III. Outras disposicións — 28/12/2022

Mediante a Resolución do 20 de decembro de 2022 encomendase ao Consorcio Galego de Servizos de Igualdade e Benestar a execución dun servizo de transporte aos centros públicos competencia da Dirección Xeral de Persoas con Discapacidade da Consellería de Política Social e Xuventude.
Coa finalidade de dar cumprimento ao disposto no artigo 9.3 da Lei 16/2010, do 17 de decembro, de organización e funcionamento da Administración xeral do sector público autonómico de Galicia, publícase no
Diario Oficial de Galicia
o contido mínimo da dita resolución:
– Actividade. Servizo consistente no traslado das persoas usuarias do centro ocupacional O Saiar, do centro de atención a persoas con discapacidade de Redondela e do centro de atención a persoas con discapacidade de Sarria, para o desenvolvemento das actividades propias dos centros.
O servizo consistente na modalidade de carácter regular (dez desprazamentos por semana ida e volta, de luns a venres, que supoñen un total de 248 desprazamentos anuais) das persoas usuarias do centro ocupacional O Saiar e dos centros de atención a persoas con discapacidade de Redondela e Sarria, aboarase en función do prezo por vehículo/día.
O servizo de carácter puntual (dous desprazamentos por semana, ida e volta na fin de semana) das persoas usuarias de servizos residenciais dos centros de atención a persoas con discapacidade de Redondela e Sarria aboarase en función do prezo por servizo/día.
– Natureza e alcance da xestión encomendada. Esta encomenda ao Consorcio Galego de Servizos da Igualdade e Benestar ten natureza intersubxectiva. Consonte o previsto polos artigos 47 e 95 da Lei 16/2010, do 17 de decembro, de organización e funcionamento da Administración xeral e do sector público autonómico, e para os efectos previstos nos artigos 6.3 e 32 da Lei 9/2017, do 8 de novembro, de contratos do sector público, pola que se traspoñen ao ordenamento xurídico español as directivas do Parlamento Europeo e do Consello 2014/23/UE e 2014/24/UE, do 26 de febreiro de 2014, o Consorcio Galego de Servizos de Igualdade e Benestar ten a consideración de medio propio e servizo técnico da Consellería de Política Social e Xuventude.
– Prazo de vixencia. A encomenda comeza o 1 de xaneiro de 2023 e rematará o 31 de decembro de 2023, e pode ser prorrogada por períodos anuais.
– Finalización anticipada. Esta encomenda resolverase anticipadamente nos seguintes casos:
• Cumprimento do seu obxecto antes da data establecida para a súa finalización.
• Imposibilidade de realización das actividades encomendadas.
• Incumprimento dalgunha das obrigas ou actividades encomendadas ou dos prazos previstos.
• Revogación por resolución motivada do órgano encomendante.
•As demais previstas na lexislación vixente.
Santiago de Compostela, 21 de decembro de 2022
ORDE do 20 de decembro de 2022 pola que se amplían os créditos establecidos para o programa III na Orde do 13 de setembro de 2022 pola que se establecen as bases reguladoras de axudas a centros especiais de emprego (CEE) co fin de promover a integración laboral das persoas con discapacidade, e se procede á súa convocatoria para as anualidades 2022 e 2023 (código de procedemento TR341M).
Consellería de Promoción do Emprego e Igualdade — III. Outras disposicións — 22/12/2022

No DOG núm. 184, do 27 de setembro de 2022, publicouse a Orde do 13 de setembro de 2022 pola que se establecen as bases reguladoras de axudas a centros especiais de emprego (CEE) co fin de promover a integración laboral das persoas con discapacidade, e se procede á súa convocatoria para as anualidades 2022 e 2023 (códigos de procedemento TR341K, TR341E, TR341N e TR341M).
A dita Orde do 13 de setembro de 2022, de conformidade co estipulado no artigo 30 do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro, establece a posibilidade de ampliar a contía máxima dos créditos dispoñibles. O incremento do crédito está condicionado á declaración de dispoñibilidade como consecuencia dunha xeración, ampliación ou incorporación de crédito, da existencia de remanentes doutras convocatorias financiadas con cargo ao mesmo crédito ou créditos incluídos no mesmo programa ou en programas do mesmo servizo.
En consecuencia, como existen outras dotacións de fondos finalistas do Servizo Público de Emprego Estatal que poden ser utilizadas para os mesmos fins, procedentes de remanentes de crédito doutras convocatorias no mesmo programa de gasto e servizo, 324C da Secretaría Xeral de Apoio ao Emprego, Traballo Autónomo e Economía Social, e coa finalidade de facer chegar axudas ao maior número posible de centros especiais de emprego, cómpre ampliar os créditos consignados no artigo 50.1 da dita Orde do 13 de setembro de 2022 para a anualidade 2022 do programa III.
Por todo o exposto, e no uso das facultades que me foron conferidas,
Artigo 1.
Ampliación do crédito orzamentario
Amplíase o crédito consignado para a anualidade 2022 do programa III no artigo 50.1 da Orde do 13 de setembro de 2022 pola que se establecen as bases reguladoras de axudas a centros especiais de emprego (CEE) co fin de promover a integración laboral das persoas con discapacidade, e se procede á súa convocatoria para as anualidades 2022 e 2023, no código de proxecto 2018 0099, nas aplicacións orzamentarias que se indican:
Esta ampliación (185.000,00 €), xunto co crédito inicial consignado na Orde do 13 de setembro de 2022 (24.178.000,00 €), suman un orzamento final de 24.363.000,00 €.
Artigo 2.
Prazo de solicitudes
Esta modificación non afecta o prazo establecido na dita Orde do 13 de setembro de 2022 para a presentación de solicitudes.
Disposición derradeira única.
Entrada en vigor
Esta orde entrará en vigor o día da súa publicación no
Diario Oficial de Galicia
.
Santiago de Compostela, 20 de decembro de 2022
RESOLUCIÓN do 23 de novembro de 2022 pola que se adxudica o IV Premio aos empregados/as públicos/as innovadores/as, correspondente á convocatoria do ano 2022.
Axencia Galega de Innovación — III. Outras disposicións — 20/12/2022

Mediante a Resolución da directora da Axencia Galega de Innovación do 29 de xullo de 2022 (publicada no DOG núm. 162, do 26 de agosto) establecéronse as bases reguladoras e convocouse o IV Premio aos empregados/as públicos/as innovadores/as, co obxectivo de sensibilizar e incentivar o uso da innovación para a mellora dos servizos públicos e a optimización na xestión dos recursos públicos.
En cumprimento do establecido no artigo 11 das bases reguladoras a adxudicación dos premios realizarase mediante resolución da directora de GAIN, de acordo coa proposta do comité de avaliación.
De acordo co exposto, e seguindo o procedemento regulado nas bases reguladoras,
1. Adxudicar o IV Premio aos empregados/as públicos/as innovadores/as na súa convocatoria do ano 2022, logo da proposta do comité de avaliación:
– Na categoría de Identificación de oportunidades a solicitude achegada por Roberto Vieito Raña, con NIF ***3839** , polo proxecto ENERXÍA.GAL-Optimización enerxética na Xunta de Galicia. Ao tratarse dunha solicitude individual, o premio consistirá nun importe en metálico de 2.000 euros, suxeito ás retencións fiscais que legalmente correspondan.
– Na categoría de Proxecto coa temática máis innovadora, a solicitude achegada por José Marcial Díaz Manso, con NIF ***4318**, Encarnación Nieto Zas, con NIF ***8856**, e Pablo Amenedo Bermúdez, con NIF ***0879**, polo proxecto Mestres Gandeiros. Ao tratarse dunha solicitude en equipo, o premio consistirá nun importe en metálico de 3.000 euros, suxeito ás retencións fiscais que legalmente correspondan.
2. Conforme o artigo 22 das bases reguladoras, os premios financiaranse con cargo á aplicación orzamentaria 06.A2.561A.480.0 dos orzamentos da Comunidade Autónoma galega para o ano 2022.
Esta resolución, que pon fin á vía administrativa, poderá ser impugnada en reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia, de acordo co disposto polos artigos 123 e 124 da Lei 39/2015, do 1 de outubro, do procedemento administrativo común das administracións públicas. Así mesmo, cabe a interposición directa de recurso contencioso-administrativo ante os xulgados desa xurisdición que resulten competentes, no prazo de dous (2) meses contados tamén a partir do día seguinte ao da publicación deste acto no dito boletín oficial, de acordo co disposto nos artigos 8.2.a), 14 e 46.4, respectivamente.
Santiago de Compostela, 23 de novembro de 2022
ORDE do 13 de decembro de 2022 pola que se modifica a composición do Consello Social da Universidade de Santiago de Compostela.
Consellería de Cultura, Educación, Formación Profesional e Universidades — II. Autoridades e persoal — 21/12/2022

Mediante a Resolución do 14 de xuño de 2021 (DOG do 25 de xuño), fíxose pública a composición do Consello Social da Universidade de Santiago de Compostela.
A Lei 6/2013, do 13 de xuño, do Sistema universitario de Galicia, establece que o consello social estará integrado por un máximo de trinta e unha persoas membros.
O artigo 77.2 da citada Lei 6/2013 establece que son membros natos do consello social o reitor/a da universidade, o secretario/a xeral e o ou a xerente da universidade. Así mesmo, serán membros un profesor ou unha profesora, un ou unha estudante e un ou unha representante do persoal da administración de servizos, elixidos/as polo consello de goberno das universidades. A duración do mandato dos membros do consello social sinalados neste punto será establecida polos estatutos da universidade.
O Consello Social da Universidade de Santiago de Compostela comunica, á Consellería de Cultura, Educación, Formación Profesional e Universidades, que o Consello de Goberno da Universidade de Santiago de Compostela, na sesión do 28 de outubro de 2022, acordou aprobar a designación de María Creo Rodríguez como representante do alumnado no consello social, en substitución de Manuel Veiga Caínzos. Xúntase declaración xurada de compatibilidade do novo membro do consello social.
O artigo 77.4 da Lei 6/2013, do 13 de xuño, establece que os acordos de designación de membros do consello social seranlle comunicados á persoa titular da consellería competente en materia de universidades, quen procederá ao seu nomeamento mediante orde da súa consellería.
A condición de persoa membro do consello social adquírese unha vez cumpridos os requisitos de designación, nomeamento e publicación no
Diario Oficial de Galicia
, e produce efectos a partir desa data.
Por todo iso,
Artigo único
Nomear a María Creo Rodríguez, como representante do alumnado no Consello Social da Universidade de Santiago de Compostela, en substitución de Manuel Veiga Caínzos.
Disposición derradeira
Esta orde entrará en vigor o mesmo día da súa publicación no
Diario Oficial de Galicia.
Santiago de Compostela, 13 de decembro de 2022
EXTRACTO da Resolución do 5 de decembro de 2022 pola que se establecen, mediante a tramitación anticipada de gasto, as bases reguladoras para a concesión de bolsas de formación en materia de protección ás persoas consumidoras e se convocan para o ano 2023 (código de procedemento CO400D).
Instituto Galego do Consumo e da Competencia — III. Outras disposicións — 21/12/2022

BDNS (Identif.): 664036.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index):
Primeiro. Persoas beneficiarias
Poderán ser beneficiarias destas bolsas de formación as persoas que estean en posesión dalgún título universitario de licenciado/a ou de graduado/a en Dereito, sempre que cumpran os demais requisitos e condicións establecidos nas bases reguladoras.
Segundo. Obxecto
Bolsas de formación, en réxime de concorrencia competitiva, que teñen por obxecto contribuír á formación práctica de titulados superiores en materia de consumo. As ditas bolsas desenvolveranse dentro do programa de traballo do Instituto Galego do Consumo e da Competencia, con suxeición ao programa de formación e coas indicacións que lles transmita o titor que teñan asignado.
Terceiro. Bases reguladoras
Resolución do 5 de decembro de 2021 pola que se establecen, mediante a tramitación anticipada de gasto, as bases reguladoras para a concesión de bolsas de formación en materia de protección ás persoas consumidoras e se convocan para o ano 2023 (código de procedemento CO400D).
Cuarto. Importe e duración
Dúas bolsas cunha duración máxima de dez meses cada unha, contados desde a data da incorporación da persoa bolseira e ata o 31 de decembro de 2023.
Cada bolsa estará dotada cun importe máximo de 11.000 euros brutos, distribuídos en pagamentos mensuais, a razón de 1.100 euros por mes.
Quinto. Prazo de presentación de solicitudes
O prazo de presentación de solicitudes será dun mes contado a partir do día seguinte ao da súa publicación no Diario Oficial de Galicia.
Santiago de Compostela, 5 de decembro de 2022
RESOLUCIÓN do 12 de decembro de 2022 pola que se dá publicidade ás axudas concedidas ao abeiro da Resolución do 1 de xullo de 2022 pola que se establecen as bases reguladoras para a concesión, en réxime de concorrencia non competitiva, de subvencións para investimentos en mellora da calidade dos albergues turísticos financiadas ao 100 % no marco do eixe REACT-UE do programa operativo Feder Galicia 2014-2020, como parte da resposta da UE á pandemia da COVID-19, e se anuncia a súa convocatoria para o ano 2022 (código de procedemento TU960B).
Axencia Turismo de Galicia — III. Outras disposicións — 21/12/2022

En cumprimento do disposto no artigo 15 da Lei 9/2007, do 13 de xuño, de subvencións de Galicia, e no artigo 17 da Lei 1/2016, do 18 de xaneiro, de transparencia e bo goberno, así como no artigo 23 das bases reguladoras da convocatoria,
Facer público no Diario Oficial de Galicia e na páxina web da Axencia Turismo de Galicia (http://turismo.xunta.es//) o resultado do proceso de concesión das subvencións previstas que se financiarán cun crédito total de 500.000,00 € con cargo á aplicación orzamentaria 05.A2.761A.770.1, código de proxecto 2021 00001, que figuran no anexo desta resolución, concedidas ao abeiro da Resolución do 1 de xullo de 2022 pola que se establecen as bases reguladoras para a concesión, en réxime de concorrencia non competitiva, de subvencións para investimentos en mellora da calidade dos albergues turísticos financiadas ao 100 % no marco do eixe REACT-UE do programa operativo Feder Galicia 2014-2020, como parte da resposta da UE á pandemia da COVID-19, e se anuncia a súa convocatoria para o ano 2022.
Santiago de Compostela, 12 de decembro de 2022
RESOLUCIÓN do 7 de decembro de 2022, da Dirección Xeral de Desenvolvemento Pesqueiro, pola que se dá publicidade ás axudas concedidas ao abeiro da Orde do 3 de agosto de 2022 pola que se establecen as bases reguladoras xerais e se convocan para o ano 2022, en réxime de concorrencia competitiva, axudas para accións formativas, financiadas polo Fondo Europeo Marítimo e de Pesca (FEMP), que contribúan ao desenvolvemento da formación profesional, das novas competencias profesionais e da formación permanente do sector pesqueiro (código de procedemento PE610A).
Consellería do Mar — III. Outras disposicións — 21/12/2022

De conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 17, punto 1.b) da Lei 1/2016, do 18 de xaneiro, de transparencia e bo goberno, os órganos administrativos concedentes publicarán no Diario Oficial de Galicia as subvencións concedidas, con expresión da convocatoria, o programa e o crédito orzamentario a que se imputen, beneficiario/a, cantidade concedida e finalidade ou finalidades da subvención.
En consecuencia,
Ordenar a publicación, no Diario Oficial de Galicia, das axudas concedidas con cargo á Orde do 3 de agosto de 2022 pola que se establecen as bases reguladoras xerais e se convocan para o ano 2022, en réxime de concorrencia competitiva, axudas para accións formativas, financiadas polo Fondo Europeo Marítimo e de Pesca (FEMP), que contribúan ao desenvolvemento da formación profesional, das novas competencias profesionais e da formación permanente do sector pesqueiro (código de procedemento PE610A), (DOG núm. 164, do 30 de agosto).
Santiago de Compostela, 7 de decembro de 2022
1. Finalidade: axudas para accións formativas, financiadas polo FEMP, que contribúan ao desenvolvemento da formación profesional, das novas competencias profesionais e da formación permanente do sector pesqueiro.
2. Financiamento: aplicacións orzamentarias 15.03.422K.770.0 e 15.03.422K.780.0, proxecto contable 2016 00289, cofinanciado nun 75 % polo Fondo Europeo Marítimo e de Pesca (FEMP) e o 25 % pola Comunidade Autónoma.
3. Beneficiarios/as e axudas concedidas:
CORRECCIÓN DE ERROS. Resolución do 24 de outubro de 2022, da Dirección Xeral de Relacións Laborais, pola que se dá publicidade das festas laborais de carácter local para o ano 2023, correspondentes aos concellos das catro provincias da Comunidade Autónoma de Galicia.
Consellería de Promoción do Emprego e Igualdade — III. Outras disposicións — 21/12/2022

Advertido erro na devandita resolución, publicada no Diario Oficial de Galicia número 211, do 7 de novembro, é necesario facer as seguintes correccións:
No anexo II, provincia de Lugo, na páxina 58073, onde di: «48. Portomarín: 21 de febreiro, Martes de Entroido, 5 de setembro, Santo Cristo das Victorias», debe dicir: «48. Portomarín: 21 de febreiro, Martes de Entroido; 4 de setembro, Santo Cristo das Victorias».
EXTRACTO da Orde do 1 de decembro de 2022 pola que se establecen as bases reguladoras das axudas para paliar os danos producidos polo xabaril nos cultivos agrícolas e se convocan para o ano 2023 (código de procedemento MT809E).
Consellería de Medio Ambiente, Territorio e Vivenda — III. Outras disposicións — 21/12/2022

BDNS (Identif.): 663377.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Entidades beneficiarias
Poderán acollerse a estas axudas:
a) As persoas, físicas ou xurídicas, titulares de explotacións agrarias onde se constaten os danos aos cultivos agrícolas producidos polo xabaril, inscritas no Rexistro de Explotacións Agrarias de Galicia (Reaga).
b) As persoas, físicas ou xurídicas, titulares de explotacións agrarias de autoconsumo onde se constaten os danos aos cultivos agrícolas producidos polo xabaril.
Segundo. Obxecto
Esta orde ten por obxecto establecer as bases reguladoras dunha liña de axudas a favor das persoas afectadas polos danos causados nos seus cultivos agrícolas polo xabaril, coa finalidade de compensar estes danos, e proceder á súa convocatoria para o ano 2023 (código de procedemento MT809E).
Terceiro. Bases reguladoras e convocatoria
Orde do 1 de decembro de 2022 pola que se establecen as bases reguladoras das axudas para paliar os danos producidos polo xabaril nos cultivos agrícolas e se convocan para o ano 2023 (código de procedemento MT809E).
Cuarto. Contía
O importe asignado é dun millón catrocentos corenta e sete mil trescentos euros (1.447.300 €).
1. O importe das axudas por danos causados nos cultivos agrícolas polo xabaril figura no anexo I da convocatoria.
2. O importe máximo por persoa beneficiaria establécese en 2.750 €. No caso de que os danos excedan este importe, a persoa beneficiaria terá dereito a axuda máxima, é dicir, 2.750 €.
Quinto. Prazo de presentación de solicitudes
a) Para os danos comunicados entre o 11 de outubro de 2022 e a entrada en vigor desta orde, o prazo de presentación será dun mes contado a partir da entrada en vigor desta orde.
É requisito imprescindible que se comunicase previamente o dano do xeito e no prazo previsto na Orde do 20 de decembro de 2021 pola que se establecen as bases reguladoras das axudas para paliar os danos producidos polo xabaril nos cultivos agrícolas e se convocan para o ano 2022.
b) Para os danos comunicados desde a entrada en vigor desta orde, o prazo de presentación da solicitude de axuda será dun mes contado desde o día seguinte ao da comunicación do dano ao teléfono 012, de acordo co establecido no artigo 6 desta orde.
Se o último día do prazo é inhábil, entenderase prorrogado ao primeiro día hábil seguinte.
Santiago de Compostela, 1 de decembro de 2022
ORDE do 7 de decembro de 2022 pola que se publica a concesión dos premios de educación secundaria obrigatoria ao esforzo e á superación persoal correspondentes ao curso 2021/22, convocados pola Orde do 29 de xuño de 2022 (Diario Oficial de Galicia número 131, do 11 de xullo).
Consellería de Cultura, Educación, Formación Profesional e Universidades — III. Outras disposicións — 20/12/2022

A Orde do 29 de xuño de 2022 (DOG núm. 131, do 11 de xullo) pola que se convocan os premios de educación secundaria obrigatoria ao esforzo e á superación persoal correspondentes ao curso 2021/22, establece no seu artigo 15.2 que a persoa titular da Secretaría Xeral de Educación e Formación Profesional elevará a proposta feita pola comisión de selección á persoa titular da Consellería de Cultura, Educación, Formación Profesional e Universidades, que emitirá a correspondente orde de adxudicación para a súa publicación no
Diario Oficial de Galicia
, que recollerá a relación de códigos alfanuméricos das persoas premiadas.
A Secretaría Xeral de Educación e Formación Profesional viuse afectada pola reestruturación establecida no artigo 6 do Decreto 73/2022, do 25 de maio, polo que se fixa a estrutura orgánica das vicepresidencias e das consellerías da Xunta de Galicia (DOG núm. 101, do 27 de maio).
Vista a proposta feita pola comisión de selección, por proposta da persoa titular da Dirección Xeral de Ordenación e Innovación Educativa, de acordo co establecido no artigo 15.2 da orde de convocatoria,
Primeiro. Conceder os premios de educación secundaria obrigatoria ao esforzo e á superación persoal correspondentes ao curso 2021/22, ao alumnado que figura no anexo desta orde.
Segundo. Contra esta orde poderase recorrer mediante recurso potestativo de reposición ante a persoa titular da Secretaría Xeral Técnica da Consellería de Cultura, Educación, Formación Profesional e Universidades, por delegación de competencia establecida na Orde do 29 de xullo de 2022 (DOG núm. 151, do 9 de agosto), no prazo dun mes, a partir do día seguinte ao da data de publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente mediante recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses desde tal publicación, segundo prevé o artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 7 de decembro de 2022
EXTRACTO da Orde do 1 de decembro de 2022 pola que se establecen as bases reguladoras para a concesión de axudas a entidades colaboradoras de pesca continental para o fomento da riqueza piscícola e se convocan para o ano 2023 (código de procedemento MT808A).
Consellería de Medio Ambiente, Territorio e Vivenda — III. Outras disposicións — 20/12/2022

BDNS (Identif.): 662292.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Persoas beneficiarias
Persoas xurídicas que teñan o nomeamento de entidade colaboradora de pesca continental, de conformidade co disposto na Lei 2/2021, do 8 de xaneiro, de pesca continental de Galicia, e no Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais. Este nomeamento deberá estar en vigor tanto no momento de presentar a solicitude de axuda como no momento do pagamento desta.
Segundo. Obxecto
Axudas para actividades e investimentos de fomento da riqueza piscícola.
Terceiro. Bases reguladoras e convocatoria
Orde do 1 de decembro de 2022 pola que se establecen as bases reguladoras para a concesión de axudas a entidades colaboradoras de pesca continental para o fomento da riqueza piscícola e se convocan para o ano 2023 (código de procedemento MT808A).
Cuarto. Contía
Importe total da convocatoria: 50.000,00 €.
Fíxase un importe máximo de 9.360 euros de axuda para a subliña de vixilancia de tramos de pesca continental e de 2.500 euros para a subliña de actividades divulgativas ou formativas, por entidade colaboradora.
Quinto. Prazo de presentación de solicitudes
O prazo de presentación das solicitudes será dun (1) mes desde o día seguinte ao de publicación da orde no Diario Oficial de Galicia.
Santiago de Compostela, 1 de decembro de 2022
DECRETO 213/2022, do 1 de decembro, polo que se aproba a bandeira do Concello de Abadín (Lugo).
Vicepresidencia Segunda e Consellería de Presidencia, Xustiza e Deportes — III. Outras disposicións — 20/12/2022

O Concello de Abadín (Lugo) considerou conveniente organizar correctamente o seu emblema municipal para perpetualo coa simboloxía adecuada e conforme as normas da heráldica. Para iso, e de acordo coas facultades que lle confiren as disposicións legais vixentes, elevou o informe histórico-heráldico, coa correspondente proposta de representación gráfica da bandeira, para a súa aprobación definitiva.
A competencia exclusiva en materia de adopción, modificación ou rehabilitación dos emblemas heráldicos dos concellos e doutras entidades locais correspóndelle á Comunidade Autónoma galega, segundo o disposto polo artigo 27.2 do Estatuto de autonomía de Galicia.
O expediente tramitouse conforme as normas de procedemento establecidas na Lei 7/1985, do 2 de abril, reguladora das bases de réxime local; na Lei 5/1997, do 22 de xullo, de Administración local de Galicia; no Decreto 19/2010, do 11 de febreiro, polo que se aproba o Regulamento de símbolos das entidades locais de Galicia, e no Real decreto 2568/1986, do 10 de decembro, que aproba o Regulamento de organización, funcionamento e réxime xurídico das corporacións locais.
Na súa virtude, visto o informe emitido pola Comisión de Heráldica da Xunta de Galicia e por proposta da persoa titular da Vicepresidencia Segunda e Consellería de Presidencia, Xustiza e Deportes, e logo da deliberación do Consello da Xunta de Galicia na súa reunión do día un de decembro de dous mil vinte e dous,
Artigo único
Aprobar a bandeira do Concello de Abadín, da cal figura como anexo unha representación gráfica, organizada do seguinte xeito:
O pano azul e no centro o castelo de amarelo acompañado de dous lises da mesma cor, un na hasta e outro no batente.
Santiago de Compostela, un de decembro de dous mil vinte e dous
DECRETO 214/2022, do 1 de decembro, polo que se aproba a bandeira do Concello de Mugardos (A Coruña).
Vicepresidencia Segunda e Consellería de Presidencia, Xustiza e Deportes — III. Outras disposicións — 20/12/2022

O Concello de Mugardos (A Coruña) considerou conveniente organizar correctamente o seu emblema municipal para perpetualo coa simboloxía adecuada e conforme as normas da heráldica. Para iso, e de acordo coas facultades que lle confiren as disposicións legais vixentes, elevou o informe histórico-heráldico, coa correspondente proposta de representación gráfica da bandeira, para a súa aprobación definitiva.
A competencia exclusiva en materia de adopción, modificación ou rehabilitación dos emblemas heráldicos dos concellos e doutras entidades locais correspóndelle á Comunidade Autónoma galega, segundo o disposto polo artigo 27.2 do Estatuto de autonomía de Galicia.
O expediente tramitouse conforme as normas de procedemento establecidas na Lei 7/1985, do 2 de abril, reguladora das bases de réxime local; na Lei 5/1997, do 22 de xullo, de Administración local de Galicia; no Decreto 19/2010, do 11 de febreiro, polo que se aproba o Regulamento de símbolos das entidades locais de Galicia, e no Real decreto 2568/1986, do 10 de decembro, que aproba o Regulamento de organización, funcionamento e réxime xurídico das corporacións locais.
Na súa virtude, visto o informe emitido pola Comisión de Heráldica da Xunta de Galicia e por proposta da persoa titular da Vicepresidencia Segunda e Consellería de Presidencia, Xustiza e Deportes, e logo da deliberación do Consello da Xunta de Galicia na súa reunión do día un de decembro de dous mil vinte e dous,
Artigo único
Aprobar a bandeira do Concello de Mugardos (A Coruña), da cal figura como anexo unha representación gráfica, organizada do seguinte xeito:
O pano de amarelo e, no centro, terzada de azul coa estrela de amarelo acompañada no alto e baixo de senllas coroas abertas, tamén de amarelo.
Santiago de Compostela, un de decembro de dous mil vinte e dous
DECRETO 212/2022, do 1 de decembro, polo que se aproba o escudo do Concello de Abadín (Lugo).
Vicepresidencia Segunda e Consellería de Presidencia, Xustiza e Deportes — III. Outras disposicións — 20/12/2022

O Concello de Abadín (Lugo) considerou conveniente organizar correctamente o seu emblema municipal para perpetualo coa simboloxía adecuada e conforme as normas da heráldica. Para iso, e de acordo coas facultades que lle confiren as disposicións legais vixentes, elevou o informe histórico-heráldico coa correspondente proposta de representación gráfica do escudo, para a súa aprobación definitiva.
A competencia exclusiva en materia de adopción, modificación ou rehabilitación dos emblemas heráldicos dos concellos e doutras entidades locais correspóndelle á Comunidade Autónoma galega, segundo o disposto polo artigo 27.2 do Estatuto de autonomía de Galicia.
O expediente tramitouse conforme as normas de procedemento establecidas na Lei 7/1985, do 2 de abril, reguladora das bases de réxime local; na Lei 5/1997, do 22 de xullo, de Administración local de Galicia; no Decreto 19/2010, do 11 de febreiro, polo que se aproba o Regulamento de símbolos das entidades locais de Galicia, e no Real decreto 2568/1986, do 10 de decembro, que aproba o Regulamento de organización, funcionamento e réxime xurídico das corporacións locais.
Na súa virtude, visto o informe emitido pola Comisión de Heráldica da Xunta de Galicia e por proposta da persoa titular da Vicepresidencia Segunda e Consellería de Presidencia, Xustiza e Deportes, e logo da deliberación do Consello da Xunta de Galicia na súa reunión do día un de decembro de dous mil vinte e dous,
Artigo único
Aprobar o escudo do Concello de Abadín (Lugo) organizado do seguinte xeito, do cal se achega como anexo unha representación gráfica:
De azur (azul), o castelo de ouro (amarelo) surmontado de dous lises da mesma cor e postos nos flancos do xefe. No timbre a coroa real pechada.
Santiago de Compostela, un de decembro de dous mil vinte e dous
ORDE do 28 de decembro de 2022 pola que se modifica a Orde do 16 de decembro de 2020 pola que se fixan as retribucións dos recadadores de zona.
Consellería de Facenda e Administración Pública — III. Outras disposicións — 30/12/2022

O ordinal 4º do artigo 29 do Decreto 51/2000, do 25 de febreiro, polo que se establece a organización recadatoria da Xunta de Galicia e o Estatuto dos recadadores de zona, indica que a consellería competente en materia de Facenda poderá revisar as retribucións dos recadadores de zona cando as circunstancias o aconsellen, en función tanto do número de documentos e do volume de débeda cargada a cada zona como dos gastos desta e as súas circunstancias obxectivas.
Así mesmo, o ordinal 2º do citado precepto sinala que as porcentaxes poderán establecerse para cada unha das zonas de recadación en particular, mediante as disposicións regulamentarias oportunas.
A seguir, o ordinal 3º sinala que a devandita participación se realizará tendo en conta o número de documentos e o volume de débeda cargada a cada zona, así como os gastos desta e as súas circunstancias obxectivas.
Con base no exposto, revísanse as porcentaxes previstas para a zona da Coruña.
Por iso, e en uso da autorización contida na disposición derradeira primeira do citado decreto,
Artigo único.
Modificación da Orde do 16 de decembro de 2020 pola que se fixan as retribucións dos recadadores de zona
Modifícase a Orde do 16 de decembro de 2020 pola que se fixan as retribucións dos recadadores de zona, do xeito que se indica a continuación:
Un. Modifícase o parágrafo primeiro do artigo 1 da orde, que queda redactado como segue:
«As retribucións dos recadadores de zona, agás na zona da Coruña, serán as que resulten de aplicar sobre a suma dos ingresos que sexan imputables en cada exercicio a cada zona, e que corresponden a providencias de constrinximento cun importe cargado que non exceda os 500.000 euros, as seguintes porcentaxes».
Dous. Engádese un artigo 1.bis da orde, que terá a seguinte redacción:
«As retribucións do recadador da zona da Coruña serán as que resulten de aplicar sobre a suma dos ingresos que sexan imputables en cada exercicio á zona, e que corresponden a providencias de constrinximento cun importe cargado que non exceda os 500.000 euros, as seguintes porcentaxes:
De 0 euros a 600.000 euros, o 20 %.
De 600.000,01 euros a 1.200.000 euros, o 15 %.
De 1.200.000,01 euros a 2.100.000 euros, o 10 %.
De 2.100.000,01 euros a 2.400.000 euros, o 5 %.
De 2.400.000,01 euros a 3.000.000 de euros, o 4 %.
A partir de 3.000.000,01 euros, o 3%».
Disposición derradeira única
Esta orde terá efectos desde o 1 de xaneiro de 2023.
Santiago de Compostela, 28 de decembro de 2022
CORRECCIÓN DE ERROS. Decreto 217/2022, do 22 de decembro, polo que se aproba a oferta de emprego público correspondente a prazas de persoal funcionario e laboral da Administración xeral da Comunidade Autónoma de Galicia para o ano 2022.
Consellería de Facenda e Administración Pública — III. Outras disposicións — 30/12/2022

Advertidos erros no citado decreto, na versión en castelán, publicado no
Diario Oficial de Galicia
número 245, do 27 de decembro de 2022.
Faise a corrección na versión do DOG neste idioma. Tal corrección non procede no texto en galego.